  Анжелика Тихонова корреспондент 10 иськемъем спринт амалэн Росси ӵошатсконын кыкетӥ инты басьтӥз Удмуртиысь пинал биатлонист Ильназ Мухаметзянов. Вожвылъяськон 25-тӥ толшоре Уфаын ортчиз. Со сярысь верамын Россиысь биатлонистъёслэн огазеяськонзылэн нимлыко сайтаз. Спринтын вормисьлэсь Андрей Павловлэсь (ХМАО — Алтай улосвыл) асьме спортсмен 5,3 секундлы бере кылиз. Куинетӥ вуэм Михаил Усов (Башкортостан) — 6,9 секундлы. Вормись кык мишеньзэ ворсатэк финише вуиз, Ильназ Мухаметзянов — куиньзэ, куинетӥ инты басьтӥсь — одӥгзэ. Элькунмылэсь данзэ эшшо одӥгез утись Андрей Демидов 14-тӥ луиз, Дмитрий Бузмаков — 18-тӥ, Кирилл Перевозчиков — 29-тӥ. Юниоркаос пӧлын 7 но ӝыны иськемъем спринтын Удмуртиысь ӵошатскисьёс пӧлысь устоез Кристина Знакова 7-тӥ инты басьтӥз. Бадӟымъёсыз ӵошатскисьёс Уфаын ик Росси Кубоклэн витетӥ люкетэз улсын вожвылъясько. Воргоронъёс пӧлын пӧлын Удмуртиысь Евгений Шамеев 10 иськемъем спринтын 13-тӥ луиз, Дмитрий Шамаев — 27-тӥ, Максим Баграшов — 28-тӥ, Максим Макаров — 32-тӥ, Виктор Плицев — 45-тӥ, Александр Назаров — 59-тӥ. Ӵошатсконын вормиз Сергей Клячин (Пермь улосвыл), кыкетӥ луиз Александр Бабчин (Башкортостан), куинетӥ — Алексей Корнев (ХМАО — Югра). Нылкышноос пӧлын 7 но ӝыны иськеме ӵошатсконын Удмуртиысь биатлонистка Светлана Бочкарёва 20-тӥ инты басьтӥз, Алёна Иванова — 37-тӥ, Юлия Широбокова — 41-тӥ. Вормисе потӥз Екатерина Шумилова (ХМАО — Югра), кыкетӥ — Виолетта Закурдаева (Красноярск улосвыл), куинетӥ — Лариса Надеева (Свердловск улосвыл). 26-тӥ но 27-тӥ толшоре Башкирилэн шоркараз суперпреследование амалэн ӵошатсконъёс ортчозы. Отын спортсменъёс кык стартъёсы пырисько — квалификацие но финалэ. Тегъёс: Спорт Биатлон Удмуртия Россия  